Oslo politidistrikt  
Postboks 8101 Dep  
0032 Oslo Oslo, 15. september 2011

Miljøstiftelsen Bellona,

Boks 2141 Grünerløkka  
0505 Oslo

# Anmeldelse av Skandinavisk Oljesikkerhet AS for overtredelse av forurensningsloven.

Miljøstiftelsen Bellona anmelder med dette Skandinavisk Oljesikkerhet AS for overtredelse av forurensningslovens § 78, første ledd bokstav a), jf. § 7.

**Bakgrunn for anmeldelsen**

Torsdag 1. september, ble det oppdaget en diesellekkasje fra Gardens leir på Huseby i Oslo. Lekkasjen oppsto i forbindelse med renovering av gamle dieseltanker inne på selve anlegget.

Skadeomfanget, som følge av utslippet, er ikke endelig avklart, men det er funnet død fisk i Hoffelva og sterk diesel lukt preget området helt ned til Bestumkilen.

Bellona har vært i kontakt med Skandinavisk Oljesikkerhet AS, som sto for renoveringen av de gamle dieseltankene på oppdrag fra Forsvarsbygg. Forsvarsbygg eier området og har ansvaret for det kontinuerlige vedlikeholdet. Etter som dette er militært område, gjøres det meste av vedlikeholdsarbeidet under oppsyn av militært personell. Skandinavisk Oljesikkerhet AS forklarer til Bellona at det ble pumpet ut diesel, ned i en vanlig avløpskom som Skandinavisk Oljesikkerhet AS mente gikk til et renseanlegg i eller under Gardeleiren.

Bellona stiller seg undrende til dette ettersom det ikke er vanlig at det finnes renseanlegg for spesialavfall på militære anlegg, heller ikke ved Gardens leir på Huseby. Diesel er spesialavfall og skal i henhold til loven deponeres trygt før det kastes som spesialavfall og behandles.

**Straffbarhetsvilkår**  
Forurensningslovens § 78 første ledd bokstav a) setter straff for den som forsettlig eller uaktsomt ”har, gjør eller setter i verk noe som kan forurense i strid med denne lov”. Forurensningslovens § 7 første ledd sier at ingen må ”ha, gjøre eller sette i verk noe som kan medføre fare for forurensning (..)”

**Objektive vilkår**  
Som det fremgår av det ovenstående ble det pumpet ut et ukjent antall liter diesel fra tankene ned i en avløpskom som via et rørsystem førte direkte ut i miljøet. Dette utgjør utvilsomt forurensing i strid med loven, jf. forurensningslovens § 6. Forsvarsbygg har ikke tillatelse til denne typen utslipp og skade som følge av utslippet er allerede observert.

Miljøstiftelsen Bellona antar på denne bakgrunn at lovens objektive vilkår for straff er oppfylt.

**Subjektive vilkår**  
Forurensningsloven setter som vilkår for straff at overtrederen har handlet forsettlig eller uaktsomt, jf. innledningen i forurensningslovens § 78 første ledd. Loven likestiller med andre ord forsettlige og uaktsomme overtredelser. Bellona mener det kan påvises at Forsvarsbygg og eller Skandinavisk Oljesikkerhet AS har utvist simpel uaktsomhet med hensyn til utslippet.

Etter det vi har blitt opplyst om er det sluppet ut et ukjent antall liter diesel til Miljøet via en vanlig avløpskum. Bellona har gjentatte ganger forsøkt å snakke med forsvarsbygg, men de har ikke vært villige til å ha en dialog med Miljøstiftelsen Bellona etter hendelsen.

I samtaler med Skandinavisk Oljesikkerhet AS og representanter for Garden, har Bellona fått informasjon om stor mangel av vedlikehold på Gardens leir på Huseby, generelt på hele anlegget. Skandinavisk Oljesikkerhet AS hevder ovenfor Bellona at tilstanden ved Husebyleiren har skapt ‘forvirring’ og at dette kan ha en grunn til at utslippet fant sted.

Etter Bellonas formening er dermed også lovens subjektive vilkår for straff oppfylt.

**Straffeforfølging og begjæring av påtale**

Straffeforfølging

Miljøstiftelsen Bellonas prinsipielle syn er at helse- og miljøvernlovgivningen må håndheves aktivt, og at lovbrudd som kan føre til skade på naturmiljøet og folks helse må straffes. Skandinavisk Oljesikkerhet AS og eller Forsvarsbygg må derfor ilegges forelegg som foretakstraff i medhold av straffeloven § 48a.

En bot må være av en slik størrelse at den vil ha allmenn- og individualpreventiv effekt overfor virksomheter som håndterer helse- og miljøfarlige stoffer.

Begjæring av påtale

Forurensningslovens § 78 er undergitt offentlig påtale. I § 78, tredje ledd, finnes det likevel en regel om at offentlig påtale i saker der overtredelser bare har ført til ubetydelig forurensning, eller ubetydelig fare for forurensning, kun skjer etter begjæring fra forurensningsmyndigheten. Bellona antar at bestemmelsen ikke får anvendelse i denne saken. Det vises til at utslippet av et ukjent antall liter diesel medførte en betydelig forurensning og har hatt en negativ innvirkning på miljøet utenfor Huseby militærleir. Etterforskning og eventuell straffeforfølging kan dermed igangsettes uavhengig av forurensningsmyndighetens begjæring.

Mvh

\_\_\_\_\_\_\_\_\_\_\_\_

Andreas Steenbuch Mathismoen

Miljøstiftelsen Bellona

Kopi til:

Skandinavisk Oljesikkerhet AS, Kveldsrovn. 14, 1454 Fagerstrand

Forsvarsbygg, Postboks 405 Sentrum, 0103 Oslo

Oslo Kommune, Vann og avløpsetaten, Postboks 4704 Sofienberg, 0506 Oslo